શેક્સપિયરના એક નાટક ‘એઝ યુ લાઇક ઇટ’માં એક પાત્ર બીજાને જરા તોછડાઈથી પૂછે છે, અરે, ભરવાડ જેવી જાડી બુદ્ધિ ધરાવનારા તને ફિલસૂફી શું છે એની અક્કલ છે? ત્યારે જવાબ મળે છે, અરે બાપલા! ફિલસૂફીને હું મારી રીતે સમજીને પચાવું છું. ફિલસૂફી કોઈ નકરા વિચારોનો નિચોડ કે કોરીધાકોર શિસ્તની વાત નથી. ફિલસૂફી એટલે માનવીના મનનું અમુક વલણ. આ વલણ આદર્શરૂપ હોવું જોઈએ; બીજાને કલ્યાણકારી અને એ માટે પોતાનામાં આધ્યાત્મિક્તા હોવી જોઈએ.